ธพว.แก้หนี้เน่า ดีกว่าเป้าหมาย
เอสเอ็มอีแบงก์ มั่นใจแก้หนี้ ปล่อยกู้รายย่อยได้ตามเป้าที่ซูเปอร์บอร์ดวางไว้
22 เม.ย. 2559

เอสเอ็มอีแบงก์ มั่นใจแก้หนี้ ปล่อยกู้รายย่อยได้ตามเป้าที่ซูเปอร์บอร์ดวางไว้
นางสาลินี วังตาล ประธานกรรมการธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือเอสเอ็มอีแบงก์ เปิดเผยว่า เอสเอ็มอีแบงก์มั่นใจเดินหน้าตามเป้าหมายตามแผนฟื้นฟูที่คณะกรรมการนโยบายรัฐวิสาหกิจ (คนร.) หรือซูเปอร์บอร์ดเห็นชอบให้ลดหนี้ที่ไม่ก่อให้เกิดรายได้ หรือเอ็นพีแอล ลงเหลือ 1.8 หมื่นล้านบาท และให้ปล่อยสินเชื่อให้เอสเอ็มอีรายย่อย รายละไม่เกิน 15 ล้านบาท ให้ได้ 3.5 หมื่นล้านบาท ภายในสิ้นปีนี้
เนื่องจากสิ้นไตรมาสแรกธนาคารสามารถลดเอ็นพีแอลได้เหลือ 2.1 หมื่นล้านบาท คิดเป็น 23.78% ของสินเชื่อรวม ต่ำกว่าเป้าที่ คนร.ให้ลดเอ็นพีแอลเหลือไม่ต่ำกว่า 2.2 หมื่นล้านบาท ภายในไตรมาสแรก 
สำหรับแผนลดหนี้เอ็นพีแอลในปีนี้ ตั้งเป้าขายลูกหนี้ที่ไม่สามารถปรับโครงสร้างได้ หรือเลิกกิจการไปแล้ว 2,500 ล้านบาท โดยไตรมาสแรกขายลูกหนี้ให้บริษัท บริหารสินทรัพย์ กรุงเทพพาณิชย์ 1,057 ล้านบาท และตั้งหน่วยงานควบคุมคุณภาพสินเชื่อเพื่อดูแลลูกหนี้ไม่ให้ตกชั้น และทำการปรับโครงสร้างหนี้ได้
“เราจะออกจากแผนฟื้นฟูได้เมื่อไร ขึ้นอยู่กับ คนร. แต่ธนาคารมั่นใจว่าปีนี้จะทำได้ตามเป้าที่ คนร.ตั้งไว้” นางสาลินี กล่าว